b'\n_START_ARTICLE_\nLitostroj\n_START_PARAGRAPH_\nLitostroj (polno ime Titovi zavodi Litostroj) je biv\xc5\xa1i poslovno-industrijski sistem, ki je razpadel leta 1991. Ostanki neko\xc4\x8d velikega poslovnega sistema so se razdelili in nadaljevali samostojno pot skozi burna leta sanacij in prestrukturiranj v devetdesetih letih._NEWLINE_Sam sistem se je nahajal v industrijski coni \xc5\xa0i\xc5\xa1ka, ki je del Zgornje \xc5\xa0i\xc5\xa1ke. V \xc4\x8dasu obstoja je bil to eden najve\xc4\x8djih in najsodobnej\xc5\xa1ih industrijskih objektov v celotni SFRJ. Sistem se je ukvarjal predvsem z ulivanjem in izdelavo turbin in drugih ulitkov. Skupaj z zagreb\xc5\xa1ko tovarno Rade Kon\xc4\x8dar (elektri\xc4\x8dni generatorji) in mariborsko tovarno Metalna je opremil veliko velikih hidrocentral po Jugoslaviji in svetu._NEWLINE_V tovarni so v za\xc4\x8detku 70. let 20. stoletja sestavljali tudi vozila, predvsem osebne avtomobile francoske tovarne Renault._NEWLINE_Zaradi prihoda industrije v ta del mesta se je pospe\xc5\xa1il sam razvoj. Zgrajene so bile nove ulice (najpomembnej\xc5\xa1a Litostrojska cesta) in ceste, stanovanjski bloki za potrebe novih delavcev (veliko iz drugih dr\xc5\xbeav SFRJ), nove \xc5\xa1ole ... Ta predel mesta danes ve\xc4\x8dina pozna kar pod imenom Litostroj; do tja vozi tudi mestna avtobusna linija \xc5\xa1t. 3 in 3B, mimo pa vozijo tudi linije \xc5\xa1t. 3L, 8, 8B in 18._NEWLINE_V sklopu podjetja je bila ustanovljena Industrijska kovinarska \xc5\xa1ola Litostroj, dana\xc5\xa1nja Srednja \xc5\xa1ola tehni\xc5\xa1kih strok \xc5\xa0i\xc5\xa1ka.'